ולנטינו רוסי, גדול רוכבי האופנועים כיום, הודיע היום (ראשון) כי יעזוב את קבוצתו ימאהה בסיום העונה הנוכחית בסבב המוטו GP. קצת אחרי הודעתו של רוסי, הודיעה הקבוצה האיטלקית דוקאטי כי רוסי חתם בשורותיה לשתי העונות הבאות.
רוסי ייפרד מימאהה לאחר שבע עונות מוצלחות במיוחד, בהן הוא קטף ארבעה תארים בסבב המוטו GP, שהוא הנחשב ביותר במירוצי האופנועים. רוסי הגיע לקבוצה היפנית בשנת 2004, כשלפני כן הוא רכב עבור הונדה. בהודעה ששחרר רוסי לעיתונות נכתב: "כל כך קשה לספר בכמה מילים על היחסים הארוכים שלי עם ימאהה. כעת הגיע הזמן בשבילי לחפש אתגרים חדשים, העבודה שלי בימאהה הסתיימה בדומה לסיפורי אהבה אחרים".